b'\n_START_ARTICLE_\nPanteonas (Roma)\n_START_PARAGRAPH_\nPanteonas\xc2\xa0\xe2\x80\x93 \xc5\xa1ventykla Romoje, pastatyta 126 m. valdant  Romos imperatoriui Hadrianui. V\xc4\x97liau, atsiradus krik\xc5\xa1\xc4\x8dionybei,  \xc5\xa1ventykla pertvarkyta \xc4\xaf ba\xc5\xbeny\xc4\x8di\xc4\x85, pavadinant j\xc4\x85 \xc5\xa0v\xc4\x8d. Mergel\xc4\x97s Marijos ir Vis\xc5\xb3 Kankini\xc5\xb3 vardu (it. Sancta Maria ad Martyres, dar kitaip \xe2\x88\x92 Santa Maria della Rotonda).\n_START_SECTION_\nIstorija\n_START_PARAGRAPH_\nPanteonas perstatytas apie 126\xc2\xa0m., imperatoriaus Hadriano valdymo metu. Tuo metu ant architravo frizo buvo pritvirtinta plok\xc5\xa1t\xc4\x97 su u\xc5\xbera\xc5\xa1ais, kadaise priklausiusiais kitai \xc5\xa1ventyklai\xc2\xa0\xe2\x80\x93 j\xc4\x85 27\xe2\x80\x9325 m. pr. m. e. pastat\xc4\x97 Markas Vipsanijus Agripa (63\xc2\xa0\xe2\x80\x93 12 m. pr. m. e.). Vie\xc5\xa1pataujant imperatoriui Augustui, Agripa daugiausia nusipeln\xc4\x97 atnaujinant ir puo\xc5\xa1iant Romos miest\xc4\x85. Jis taip pat r\xc5\xabpinosi centrin\xc4\x97s aik\xc5\xa1t\xc4\x97s\xc2\xa0\xe2\x80\x93 Marso lauko\xc2\xa0\xe2\x80\x93 ir jos statini\xc5\xb3 projektavimu bei esminiu pertvarkimu. \xc5\xbdemiau pirmosios pritvirtinta antra plok\xc5\xa1t\xc4\x97 su u\xc5\xbera\xc5\xa1ais, pasakojan\xc4\x8diais apie Panteono rekonstravimo darbus, 202\xc2\xa0m. atliktus imperatorius Septimijaus Severo ir jo s\xc5\xabnaus Karakalos \xc4\xafsakymu._NEWLINE_Panteono vardo kilm\xc4\x99 i\xc5\xa1ai\xc5\xa1kino istorikas Kasijus Dio (Cassius Dio). Jis teig\xc4\x97 es\xc4\x85 \xc5\xa1is \xc5\xbeodis rei\xc5\xa1kia \xe2\x80\x9eskirtas visiems dievams\xe2\x80\x9c ir man\xc4\x97, kad pastatas taip pavadintas d\xc4\x97l to, kad jo skliautai primena dangaus skliaut\xc4\x85. Taip pat tik\xc4\x97tina, jog Agripa savo k\xc5\xabrin\xc4\xaf skyr\xc4\x97 Marsui, o \xc5\xbeodis \xe2\x80\x9epanteonas\xe2\x80\x9c buvo bendrinis ir i\xc5\xa1liko tik Hadriano d\xc4\x97ka. \xc5\xa0is valdovas pavert\xc4\x97 \xc5\xa1ventykl\xc4\x85 imperatori\xc5\xa1k\xc4\x85ja hale, kur priimin\xc4\x97davo senatorius._NEWLINE_Nepaisant pl\xc4\x97\xc5\xa1im\xc5\xb3, remonto ir rekonstrukcij\xc5\xb3, Panteonas gerai i\xc5\xa1silaik\xc4\x97 per am\xc5\xbeius Bizantijos imperatoriaus Foko d\xc4\x97ka, kuris j\xc4\xaf 609\xc2\xa0m. padovanojo popie\xc5\xbeiui Bonifacui IV. Jis \xc5\xa1ventykl\xc4\x85 pavert\xc4\x97 \xc5\xa0v\xc4\x8d. Mergel\xc4\x97s Marijos ir Vis\xc5\xb3 Kankini\xc5\xb3 ba\xc5\xbeny\xc4\x8dia. \xc4\xaetraukta \xc4\xaf Pasaulio paveldo s\xc4\x85ra\xc5\xa1\xc4\x85.\n_START_SECTION_\nArchitekt\xc5\xabra\n_START_PARAGRAPH_\nI\xc5\xa1 prad\xc5\xbei\xc5\xb3 \xc5\xa1ventykla buvo sta\xc4\x8diakamp\xc4\x97, pastatyta i\xc5\xa1 klintinio tufo, o jos fasadas buvo pietuose. Per 80 m. kilus\xc4\xaf gaisr\xc4\x85 ji buvo visi\xc5\xa1kai sunaikinta, tod\xc4\x97l imperatorius Domicianas \xc4\xafsak\xc4\x97 \xc5\xa1ventykl\xc4\x85 atstatyti, ta\xc4\x8diau valdant Trajanui, j\xc4\x85 v\xc4\x97l sunaikino ugnis. 125\xc2\xa0m. Hadrianas pakartotinai liep\xc4\x97 pastatyti \xc5\xa1ventykl\xc4\x85. Naujasis pastatas buvo pakeistas i\xc5\xa1 esm\xc4\x97s. Fasadas buvo pasuktas 180\xc2\xb0 kampu ir atgr\xc4\x99\xc5\xbetas \xc4\xaf \xc5\xa1iaur\xc4\x99, o \xc5\xa1alia atsirado rotonda._NEWLINE_Dabartinis Panteonas su savo kolonomis apjuostu ir \xc4\xaf aik\xc5\xa1t\xc4\x99 atgr\xc4\x99\xc5\xbetu portiku, auk\xc5\xa1ta, izoliuota ir visoje konstrukcijoje i\xc5\xa1siskirian\xc4\x8dia formos dalimi, kuri\xc4\x85 vainikuoja kupolas, visi\xc5\xa1kai nepana\xc5\xa1us \xc4\xaf Hadriano laik\xc5\xb3 Panteon\xc4\x85. Apskrit\xc4\x85 statin\xc4\xaf kadaise supo kiti pastatai, o ten, kur dabar vir\xc5\xa1 laipt\xc5\xb3 stiebiasi didingas fasadas, kadaise plyt\xc4\x97jo ilga, i\xc5\xa1 trij\xc5\xb3 pusi\xc5\xb3 portiku apjuosta aik\xc5\xa1t\xc4\x97. Garsiosios rotondos i\xc5\xa1 lauko nebuvo matyti, nes j\xc4\x85 sl\xc4\x97p\xc4\x97 arkados\xc2\xa0\xe2\x80\x93 geriausiai ji buvo matoma i\xc5\xa1 pastato vidaus. Pastato viduje buvo vienintel\xc4\x97 didel\xc4\x97, apskrita 43,5\xc2\xa0m skersmens erdv\xc4\x97, kuri\xc4\x85 deng\xc4\x97 pusrutulio formos kupolas._NEWLINE_I\xc5\xa1orin\xc4\x97 portiko kolon\xc5\xb3 eil\xc4\x97\xc2\xa0\xe2\x80\x93 tai a\xc5\xa1tuonetas pilko granito monolit\xc5\xb3, stovin\xc4\x8di\xc5\xb3 ant balto marmuro pagrindo ir vir\xc5\xa1uje besibaigian\xc4\x8di\xc5\xb3 korinti\xc5\xa1kais kapiteliais. Vidini\xc5\xb3 eili\xc5\xb3 kolonos i\xc5\xa1skaptuotos i\xc5\xa1 rausvo granito. Tarp j\xc5\xb3 yra trys takai: centrinis, vedantis link Panteono dur\xc5\xb3 platesnis u\xc5\xbe kitus du \xc5\xa1oninius, kuri\xc5\xb3 ni\xc5\xa1ose kadaise stov\xc4\x97jo Augusto ir Agripos statulos. \xc5\xa0\xc4\xaf did\xc5\xbeiul\xc4\xaf prieang\xc4\xaf su rotonda jungia masyvius i\xc5\xa1 plyt\xc5\xb3 sum\xc5\xabrytas i\xc5\xa1 marmuru i\xc5\xa1klotas korpusas. Bronzin\xc4\x97s durys labai senos, ta\xc4\x8diau daug kart\xc5\xb3 restauruotos, tod\xc4\x97l tikrai n\xc4\x97ra pirmyk\xc5\xa1t\xc4\x97s._NEWLINE_Kad tolygiai pasiskirstyt\xc5\xb3 apkrova, rotondos sienos (apie 22\xc2\xa0m auk\xc5\xa1\xc4\x8dio ir 6\xc2\xa0m storio) sum\xc5\xabrytos laikantis ypating\xc5\xb3 taisykli\xc5\xb3. Kuo auk\xc5\xa1\xc4\x8diau, tuo lengvesn\xc4\x97s joms naudotos statybin\xc4\x97s med\xc5\xbeiagos\xc2\xa0\xe2\x80\x93 lubose \xc5\xbeioj\xc4\x97jant\xc4\xaf apskrit\xc4\x85 lang\xc4\x85 supa smulk\xc5\xabs, vulkanini\xc5\xb3 uolien\xc5\xb3 blokeliai. Konstrukcij\xc4\x85 laiko ir trys stambios arkos, kurias dar sutvirtina kontraforsas, jie pastato svor\xc4\xaf paskirsto a\xc5\xa1tuoniems masyviems, bet pusiau tu\xc5\xa1\xc4\x8diaviduriams tarpusieniams\xc2\xa0\xe2\x80\x93 viduje, m\xc5\xabro sienose yra matomos a\xc5\xa1tuonios erdvios ni\xc5\xa1os (eksedros ir \xc4\xaf\xc4\x97jimas). Kiekvienoje pusiau apskritoje eksedroje, kurias vien\xc4\x85 nuo kitos skiria vadinamieji kioskai (\xc5\xa1i\xc5\xb3 taip pat a\xc5\xa1tuonetas ir jie yra ant kolon\xc5\xb3) yra dar po tris ni\xc5\xa1as. Kiekvien\xc4\x85 eksedr\xc4\x85 nuo pagrindin\xc4\x97s erdv\xc4\x97s skiria dvi i\xc5\xa1 vientiso akmens (melsvo ar gelsvo) marmuro skobtos korintin\xc4\x97s kolonos._NEWLINE_Did\xc5\xbeioji dalis grind\xc5\xb3 dangos i\xc5\xa1liko nuo antikos laik\xc5\xb3. Jos gr\xc4\xafstos \xc4\xafvairi\xc5\xb3 spalv\xc5\xb3 marmuru ir akmenimis. J\xc5\xb3 gabaliukai i\xc5\xa1d\xc4\x97styti kvadratais ir apskritimais (kvadrar\xc5\xb3 viduryje yra apskritimai, o apskritim\xc5\xb3\xc2\xa0\xe2\x80\x93 kvadratai), o \xc5\xa1ie driekiasi \xc4\xafstri\xc5\xbeomis eil\xc4\x97mis. Tikslaus pusrutulio formos kupolas vientisas, jo skersmuo apie\xc2\xa0\xe2\x80\x93 43\xc2\xa0m. Tai did\xc5\xbeiausias kada nors sum\xc5\xabrytas plyt\xc5\xb3 kupolas. Vidinis jo pavir\xc5\xa1ius suskirstytas \xc4\xaf penkias dalis\xc2\xa0\xe2\x80\x93 kuo auk\xc5\xa1\xc4\x8diau, tuo siauresn\xc4\x97. Jos i\xc5\xa1klotos smail\xc4\x97jan\xc4\x8diais koncentri\xc5\xa1kais kesonais (kiekvienoje eil\xc4\x97je po 28) ir pa\xc4\x8diame vir\xc5\xa1uje baigiasi glotnia vientisa juosta. Lango lubose skersmuo\xc2\xa0\xe2\x80\x93 apie 9\xc2\xa0m. Kupolo i\xc5\xa1or\xc4\x99 puo\xc5\xa1ia septynios \xc5\xbeiedin\xc4\x97s pakopos, ta\xc4\x8diau matyti tik viena, vir\xc5\xa1utin\xc4\x97. Pastato proporcijos pavyzdin\xc4\x97s, parinktos pagal vadinam\xc4\x85j\xc4\x85 Archimedo simetrij\xc4\x85\xc2\xa0\xe2\x80\x93 cilindro formos pagrindas ir kupolas tokio pat skersmens.'